Suomen urheilu 2026

**Suomen urheilu 2026** käsittelee vuoden 2026 merkittäviä uutisia ja tapahtumia suomalaisessa urheilussa.

## Olympialaiset ja paralympialaiset

* Talviolympialaisiin 6.–22.2. Milanossa ja Cortina d’Ampezzossa, Italiassa osallistui Suomelta 103 urheilijan joukkue, johon kuuluivat miesten ja naisten jääkiekkojoukkueet. Suomi saavutti yhden hopeamitalin ja viisi pronssia. Mitaleista kolme tuli yhdistetystä sekä yksi maastohiihdosta, yksi ampumahiihdosta ja yksi jääkiekosta. Suomi sijoittui mitalitilastossa 23:nneksi.
* Talviparalympialaisiin 6.–15.3. Milanossa ja Cortina d’Ampezzossa, Italiassa osallistui Suomelta viiden urheilijan joukkue, jossa oli neljä varsinaista kilpailijaa ja yksi opashiihtäjä. Suomi saavutti kaksi hopeamitalia, joista toisen maastohiihdosta ja toisen alppihiihdosta.

## Alppihiihto

* Milanon–Cortinan olympialaisissa Eduard Hallberg ja Elian Lehto sijoittuivat joukkuealppiyhdistetyssä yhdeksänneksi. Henkilökohtaisissa lajeissa paras suomalaissijoitus oli Elian Lehdon 20. sija syöksylaskussa.
* Milanon–Cortinan paralympialaisissa Nette Kiviranta saavutti hopeaa kelkkalaskijoiden pujottelussa ja sijoittui neljänneksi suurpujottelussa.

## Ampumahiihto

* Milanon–Cortinan olympialaisissa Suvi Minkkinen saavutti pronssia takaa-ajokilpailussa. Se oli Suomen naisampumahiihtäjien ensimmäinen olympiamitali. Suomen edellinen olympialaisten ampumahiihtomitali oli vuodelta 1998. Minkkinen sijoittui pikamatkalla kuudenneksi. Miesten henkilökohtaisissa kilpailuissa Olli Hiidensalo oli normaalimatkalla neljäs ja Otto Invenius yhteislähdössä yhdeksäs. Viesteissä paras suomalaissijoitus oli kuudes sija sekaviestissä.

## Freestylehiihto

*  Milanon–Cortinan olympialaisissa parhaiten suomalaisista freestylehiihtäjistä sijoittui Anni Kärävä, joka oli kahdeksas big airissa ja slopestylessa.

## Jääkiekko

* Milanon–Cortinan olympialaisissa Antti Pennasen valmentama Suomen miesten maajoukkue saavutti pronssia. Joukkue sijoittui alkulohkossaan toiseksi, voitti puolivälierissä Sveitsin jatkoajalla 3–2, hävisi välierissä Kanadalle 2–3 ja voitti pronssiottelussa Slovakian 6–1. Tero Lehterän valmentama Suomen naisten maajoukkue hävisi puolivälierissä Sveitsille 0–1 ja teki koko turnauksen viidessä ottelussaan vain kolme maalia.
* Nuorten maailmanmestaruuskilpailuissa 26.12.2025–5.1.2026 St. Paulissa ja Minneapolisissa, Yhdysvalloissa Suomi sijoittui neljänneksi voitettuaan puolivälierissä Yhdysvallat jatkoajalla maalein 4–3 mutta hävittyään välierissä Ruotsille voittolaukauskilpailun jälkeen maalein 3–4 ja pronssiottelussa Kanadalle maalein 3–6.

## Jääpallo

* Miesten maailmanmestaruuskilpailut pelattiin 12.–18.1. Porissa. Suomi saavutti hopeaa hävittyään loppuottelussa Ruotsille 1–9. Alkulohkossa Suomi voitti kaikki ottelunsa, Ruotsin maalein 4–3.
* Naisten maailmanmestaruuskilpailut pelattiin 14.–18.1. Porissa. Suomi sijoittui neljänneksi hävittyään pronssiottelussa Yhdysvalloille 0–3. Suomi ei tehnyt viidessä ottelussaan yhtään maalia.

## Pohjoismaiset hiihtolajit

* Milanon–Cortinan olympialaisissa Suomi sai yhdistetyssä kolme mitalia. Eero Hirvonen sai pronssia normaalimäen kilpailussa ja Ilkka Herola pronssia suurmäen kilpailussa. Joukkuesprintissä Hirvonen ja Herola saavuttivat hopeaa. Lisäksi kumpikin sijoittui kertaalleen viidenneksi. Maastohiihdossa Suomen naisten viestijoukkue Johanna Matintalo, Kerttu Niskanen, Vilma Ryytty ja Jasmi Joensuu saavutti pronssia. Lauri Vuorinen sprinttihiihdossa ja miesten viestihiihtojoukkue sijoittuivat neljänneksi sekä Kerttu Niskanen yhdistelmähiihdossa viidenneksi. Mäkihypyssä Suomi sijoittui sekajoukkuekilpailussa kuudenneksi, ja parhaat henkilökohtaiset saavutukset olivat Antti Aallon 11. sija ja Jenny Rautionahon 12. sija, molemmat suurmäessä.
* Lentomäen maailmanmestaruuskilpailuissa 22.–25.1. Oberstdorfissa, Saksassa Antti Aalto sijoittui henkilökohtaisessa kilpailussa parhaana suomalaisena 11:nneksi. Joukkuekilpailussa Suomi sijoittui viidenneksi.
* Tour de Skille 2025–2026 osallistui Suomesta kahdeksan mies- ja seitsemän naishiihtäjää. Jasmi Joensuu voitti 3.1. kilpaillun perinteisen hiihtotavan sprintin. Kokonaiskilpailussa Johanna Matintalo sijoittui kuudenneksi ja Jasmi Joensuu yhdeksänneksi.
* Keski-Euroopan mäkiviikolla 2025–2026 paras suomalaissaavutus oli Antti Aallon 22. sija Innsbruckin osakilpailussa. Mäkiviikon kokonaiskilpailussa hän oli 29:s.
* Mäkihypyn maailmancupissa suomalaismiehet ylsivät palkintosijoille ensi kertaa vuoden 2014 jälkeen. Salpausselällä maaliskuussa Antti Aalto ja Niko Kytösaho sijoittuivat superjoukkuekilpailussa kolmanneksi, ja viikkoa myöhemmin Holmenkollenilla Aalto sijoittui henkilökohtaisessa suurmäen kilpailussa kolmanneksi.
* Milanon–Cortinan paralympialaisissa Inkki Inola saavutti hopeaa näkörajoitteisten NS3-luokan perinteisen hiihtotavan 10 kilometrillä sekä sijoittui kahdeksanneksi perinteisen hiihtotavan sprintissä ja yhdeksänneksi vapaan hiihtotavan 20 kilometrillä.

## Taitoluistelu

* Milanon–Cortinan olympialaisissa Juulia Turkkila ja Matthias Versluis sijoittuivat jäätanssissa 12:nneksi sekä Iida Karhunen naisten yksinluistelussa 16:nneksi.
* Euroopan-mestaruuskilpailuissa 13.–18.1. Sheffieldissä, Isossa-Britanniassa parhaat suomalaissijoitukset olivat jäätanssissa parin Juulia Turkkila / Matthias Versluis kahdeksas sija ja parin Yuka Orihara / Juho Pirinen 12. sija sekä naisten yksinluistelussa Iida Karhusen kymmenes sija.

## Tennis

* Harri Heliövaara voitti parinsa, brittiläisen Henry Pattenin kanssa tammikuussa Adelaiden ATP-turnauksen sekä helmikuussa Dohan ja Dubain ATP-turnauksen nelinpelin. Nämä olivat Heliövaaran uran 13., 14. ja 15. ATP-turnausvoitto. Australian avoimessa turnauksessa Heliövaara ja Patten karsiutuivat kolmannella kierroksella.

## Lähteet